L'Eliana mantindrà el seu Punt Labora
23 de novembre de 2023

L'Ajuntament de l'Eliana ha renovat per quatre anys més el conveni de col·laboració amb la Conselleria d'Educació, Universitats i Ocupació per a mantindre el seu Punt Labora en la localitat. D'aquesta manera, elianers i elianeres poden continuar utilitzant aquest caixer, situat al Centre Sociocultural (plaça Jutge Miquel Comes) per a accedir a tots els serveis oferits per Labora en matèria d'ocupació i formació.

Aquesta mesura garantirà l'adequat funcionament del Punt Labora, proporcionant una àmplia gamma de serveis a la població. El propòsit és mantindre un assessorament laboral interactiu i pròxim. Mitjançant aquest sistema, les persones que, per diverses raons, no compten amb accés a Internet pels seus propis mitjans, tindran la possibilitat d'aprofitar una àmplia varietat de funcionalitats de Labora. Això inclou la inscripció i renovació de la demanda d'ocupació, l'obtenció d'assessorament laboral personalitzat, la participació en diversos cursos gratuïts de formació i l'accés a totes les ofertes de treball disponibles.

En paraules de l'edil de l'àrea, Marta Andrés, l'objectiu és trencar la bretxa digital i facilitar i agilitzar tràmits que habitualment es gestionen presencialment i que impliquen desplaçaments innecessaris dels nostres veïns i veïnes.